CELEX: 32010R1084
Language: da
Date: 2010-11-25 00:00:00
Title: Kommissionens forordning (EU) nr. 1084/2010 af 25. november 2010 om ændring af forordning (EF) nr. 612/2009 om fælles gennemførelsesbestemmelser for eksportrestitutioner for landbrugsprodukter, for så vidt angår ækvivalens i forbindelse med aktiv forædling

26.11.2010   
            
            
               DA
            
            
               Den Europæiske Unions Tidende
            
            
               L 310/1
            
         KOMMISSIONENS FORORDNING (EU) Nr. 1084/2010
   af 25. november 2010
   om ændring af forordning (EF) nr. 612/2009 om fælles gennemførelsesbestemmelser for eksportrestitutioner for landbrugsprodukter, for så vidt angår ækvivalens i forbindelse med aktiv forædling
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 167 og 170, sammenholdt med artikel 4, og
   ud fra følgende betragtninger:
   
               (1)
            
            
               Ifølge artikel 12, stk. 4, andet afsnit, i Kommissionens forordning (EF) nr. 612/2009 (2) ydes der eksportrestitution, hvis den eller de bestanddele, som der ansøges om restitution for, oprindelig var af fællesskabsoprindelse (nu EU-oprindelse) og/eller i fri omsætning i Fællesskabet (nu EU), jf. stk. 1 i samme artikel, og ikke længere er i fri omsætning, udelukkende fordi de er indarbejdet i andre produkter. Bestemmelsen finder anvendelse, når varer af fællesskabsoprindelse og/eller i fri omsætning i Fællesskabet forædles under proceduren for aktiv forædling som beskrevet i artikel 114-129 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (3).
            
         
               (2)
            
            
               Ifølge artikel 84, stk. 1, litra b), og artikel 89 i forordning (EØF) nr. 2913/92 er aktiv forædling dels en toldprocedure af økonomisk betydning, dels en suspensionsprocedure, som afsluttes, når de under proceduren henførte varer eller eventuelt forædlingsprodukter, som er tilvirket under denne procedure, angives til en anden tilladt toldmæssig bestemmelse eller anvendelse.
            
         
               (3)
            
            
               Artikel 115, stk. 1, i forordning (EØF) nr. 2913/92 pålægger toldmyndighederne at tillade, at forædlingsprodukter fremstilles af ækvivalente varer, og at forædlingsprodukter, som er fremstillet af ækvivalente varer, udføres fra Fællesskabet forud for indførslen af indførselsvarerne. I artikel 114, stk. 2, litra e), i samme forordning defineres ækvivalente varer som fællesskabsvarer, som anvendes til fremstilling af forædlingsprodukter i stedet for indførselsvarer. Artikel 545, stk. 2 og 3, i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (4) bestemmer, at ækvivalente varer og forædlingsprodukter, der fremstilles heraf, bliver ikke-fællesskabsvarer, og indførselsvarerne bliver fællesskabsvarer på det tidspunkt, hvor afslutningsangivelsen antages, men hvis indførselsvarerne sendes på markedet, inden proceduren er afsluttet, ændres deres toldmæssige status på det tidspunkt, hvor de sendes på markedet. I tilfælde af forudgående udførsel bliver forædlingsprodukter til ikke-fællesskabsvarer på det tidspunkt, hvor udførselsangivelsen antages, og på betingelse af at indførselsvarerne henføres under proceduren; indførselsvarer bliver til fællesskabsvarer på det tidspunkt, hvor de henføres under proceduren.
            
         
               (4)
            
            
               Eftersom reglerne for anvendelse af ækvivalente varer betyder, at importvarer ændrer toldmæssig status til fællesskabsvarer, og at proceduren for aktiv forædling derved er eller bliver afsluttet, bliver indførselsvarerne ikke pålagt importafgifter. Følgelig bliver prisniveauet i EU for ækvivalente udførselsvarer af fællesskabsoprindelse i den pågældende situation kompenseret af indførselsvarens pris på verdensmarkedet, og derfor er det ikke berettiget, at de ækvivalente udførselsvarer begunstiges med forskellen mellem verdensmarkedsprisen og prisen i EU ved en eksportrestitution som omhandlet i artikel 162 i forordning (EF) nr. 1234/2007.
            
         
               (5)
            
            
               For at fremme klarheden og retssikkerheden er det hensigtsmæssigt udtrykkeligt i forordning (EF) nr. 612/2009 at udelukke, at der ydes eksportrestitutioner, når varer udføres ifølge reglerne for anvendelse af ækvivalente varer.
            
         
               (6)
            
            
               Forordning (EF) nr. 612/2009 bør ændres i overensstemmelse hermed.
            
         
               (7)
            
            
               Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter —
            
         VEDTAGET DENNE FORORDNING:
   Artikel 1
   I artikel 12, stk. 1, i forordning (EF) nr. 612/2009 indsættes følgende afsnit:
   
      »Der ydes ikke restitution for varer, der anvendes som ækvivalente varer som omhandlet i artikel 114, stk. 2, litra e), i forordning (EØF) nr. 2913/92.«
   
   Artikel 2
   Denne forordning træder i kraft på syvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 25. november 2010.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 299 af 16.11.2007, s. 1.
   
      (2)  EUT L 186 af 17.7.2009, s. 1.
   
      (3)  EFT L 302 af 19.10.1992, s. 1.
   
      (4)  EFT L 253 af 11.10.1993, s. 1.